CELEX: 62019CN0316
Language: mt
Date: 2019-04-16 00:00:00
Title: Kawża C-316/19: Rikors ippreżentat fis-16 ta’ April 2019 — Il-Kummissjoni Ewropea vs Ir-Repubblika tas-Slovenja

3.6.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 187/55
            
         
      Rikors ippreżentat fis-16 ta’ April 2019 — Il-Kummissjoni Ewropea vs Ir-Repubblika tas-Slovenja
      (Kawża C-316/19)
      (2019/C 187/59)
      Lingwa tal-kawża: is-Sloven
      
         Partijiet
      
      
         Rikorrenti: Il-Kummissjoni Ewropea (rappreżentanti: L. Flynn u B. Rous Demiri)
      
         Konvenuta: Ir-Repubblika tas-Slovenja
      
         Talbiet
      
      Skont l-Artikolu 258 tat-Trattat dwar il-Funzjonament tal-Unjoni Ewropea, il-Kummissjoni titlob li l-Qorti tal-Ġustizzja jogħġobha:
      
                  —
               
               
                  tiddikjara li, peress li b’mod unilaterali ssekwestrat fil-bini tal-Bank tas-Slovenja dokumenti marbuta mat-twettiq tal-kompiti tas-SEBĊ u tal-Eurosistema u peress li kkooperat b’mod żleali mal-BĊE fir-rigward ta’ dan is-suġġett, ir-Repubblika tas-Slovenja naqset milli twettaq l-obbligi tagħha taħt l-Artikolu 343 tat-Trattat dwar il-Funzjonament tal-Unjoni Ewropea, l-Artikolu 39 tal-Protokoll Nru 4 dwar l-Istatuti tas-Sistema Ewropea ta’ Banek Ċentrali u tal-Bank Ċentrali Ewropew, l-Artikoli 2, 18 u 22 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, kif ukoll taħt l-Artikolu 4(3) tat-Trattat dwar l-Unjoni Ewropea.
               
            
                  —
               
               
                  tikkundanna lir-Repubblika tas-Slovenja għall-ispejjeż.
               
            
         Motivi u argumenti prinċipali
      
      Permezz tal-perkwiżizzjoni fil-bini u tas-sekwestru fil-Bank tas-Slovenja fis-6 ta’ Lulju 2016 ġiet ippreġudikata l-invjolabbiltà tal-arkivji tal-Unjoni fis-sens tal-Artikolu 343 tat-Trattat dwar il-Funzjonament tal-Unjoni Ewropea, tal-Artikolu 39 tal-Protokoll Nru 4 u tal-Artikoli 2 u 22 tal-Protokoll Nru 7, flimkien mal-Artikolu 18 ta’ dan il-protokoll tal-aħħar, kif ukoll fis-sens tal-Artikolu 4(3) tat-Trattat dwar l-Unjoni Ewropea. Il-perkwiżizzjoni fil-bini u s-sekwestru twettqu b’mod unilaterali, mingħajr il-kunsens tal-BĊE, u, fil-każ ta’ nuqqas ta’ qbil bejn il-BĊE u l-korpi Sloveni, mingħajr deċiżjoni tal-Qorti tal-Ġustizzja tal-Unjoni Ewropea. Minkejja twissijiet ripetuti, il-korpi Sloveni li wettqu s-sekwestru ma pprovawx jisseparaw id-dokumenti li kienu jagħmlu parti mill-arkivji tal-Unjoni u ma ddiskutewx b’mod kostruttiv mal-BĊE dwar is-suġġett.